Sandy Brinck (S), 2004-04-16:
Da Socialdemokraternes ordfører, hr. Jacob Buksti, desværre ikke kan være til stede i salen i dag, skal jeg på hans vegne give udtryk for Socialdemokratiets holdning til forslaget: Baggrunden for lovforslaget er, at EU's nuværende forordning om toldkontrol med varemærkeforfalskede varer erstattes med en ny forordning, som træder i kraft den 1. juli 2004. Den nye forordning er vedtaget, og nærværende lovforslag implementerer alene de konsekvensrettelser, den nye forordning medfører, i den eksisterende lovgivning.
Socialdemokratiet kan derfor støtte forslaget.
Også til dette forslag har jeg fået den ære at skulle hilse fra Det Radikale Venstre, fordi dets ordfører, hr. Anders Samuelsen, heller ikke her havde mulighed for at være til stede i salen, men også Det Radikale Venstre kan støtte forslaget.
Det er efter Socialdemokratiets opfattelse stødende, at personer, der er efterlyst efter reglerne i retsplejelovens § 819, som følge af stærkt bestyrket mistanke om alvorlige lovovertrædelser, uhindret kan få udbetalt derers pension.
Det viser sig, at der ikke hidtil har været hjemmel til at standse en udbetaling til sådanne personer, og det er efter vores opfattelse et hul i lovgivningen, som bør lukkes.
Socialdemokraterne har ved udarbejdelse af det lovforslag, vi nu har behandlet, anvendt en nøje parallel til udbetaling af pensioner ved indsættelse af personer til strafforfølgelse, altså folk, der sidder til afsoning.
Der er taget højde for, at ægtefæller eller samlevere, som modtager sociale ydelser, overgår til reelt enlige, også i lighed med situationen ved strafafsoning.
Det er vores opfattelse, at vi ved at gå ud fra retsplejelovens § 819, hvor der altså er klare regler for, hvornår politiet kan foretage efterlysning, har lagt op til en sikker varetagelse af de retssikkerhedsmæssige hensyn.
Det er efter vores opfattelse helt uholdbart, at personer, der er efterlyst efter reglerne i retsplejeloven for endog alvorlige lovovertrædelser, stadig kan få deres sociale ydelser.
Vi håber og tror på, også sådan som vi lytter os til det i dag, at der kan være et klart flertal for, at vi får gjort noget ved det.
Jeg skal kvittere for den positive modtagelse fra
samtlige partier.
Vi er naturligvis indstillet på under udvalgsarbejdet at kigge på mangler og fejl.
Sådan som socialministeren nævnte det, var der efter regeringens opfattelse nogle tekniske og juridiske problemer, som skulle løses.
Vi må under udvalgsarbejdet så se på, om de problemer, som er annonceret, er så store, at de ikke kan rettes op via ændringsforslag, om vi kan gøre det let og gelinde ved at lave ændringsforslag til vores lovforslag.
Vi er selvfølgelig interesseret i, at lovforslaget er så præcist og godt som muligt. En enkelt kommentar til de partier, det var bl.a. Det Konservative Folkeparti, men også De Radikale, SF og Enhedslisten, som problematiserede det, at man som efterlyst jo ikke er dømt endnu: Det er helt korrekt, og derfor vil jeg blot henvise til stk. 2, § 46, hvor det jo netop understreges, at man får sin pension tilbage, lige så snart man melder sig på politistationen og siger: Her er jeg, jeg stiller mig til rådighed for den rettergang, som eventuelt kunne vise, at jeg er uskyldig. Hvis det ikke er nok, kigger vi selvfølgelig grundigere på det under udvalgsarbejdet.
Men vi synes faktisk, at vi på den måde netop ikke har lavet et lovforslag, som lægger op til en straf før dom, men blot, kan man kalde det, en pæn gulerod, så man rent faktisk melder sig til den rettergang, som jeg også lytter mig til at vi alle sammen er enige om at folk skal igennem.
Det er jo som sagt ikke småforbrydelser, der henvises til, men derimod ret grove forbrydelser.
Vi takker for den positive modtagelse og for debatten og håber på, at vi under udvalgsarbejdet kan komme det skridt videre, så vi kan finde ud af, om vi kan løse de eventuelle problemer med ændringsforslag eller skal afvente regeringens lovforslag, som jeg så også forstår ikke ligger så frygtelig langt ude i fremtiden.